CELEX: 32014R0442
Language: sk
Date: 2014-04-30 00:00:00
Title: Vykonávacie nariadenie Komisie (EÚ) č. 442/2014 z 30. apríla 2014, ktorým sa mení nariadenie (ES) 1235/2008, pokiaľ ide o žiadosti o zaradenie na zoznam tretích krajín uznaných na účely rovnocennosti v súvislosti s dovozom ekologických produktov (Text s významom pre EHP)

1.5.2014   
            
            
               SK
            
            
               Úradný vestník Európskej únie
            
            
               L 130/39
            
         VYKONÁVACIE NARIADENIE KOMISIE (EÚ) č. 442/2014
   z 30. apríla 2014,
   ktorým sa mení nariadenie (ES) 1235/2008, pokiaľ ide o žiadosti o zaradenie na zoznam tretích krajín uznaných na účely rovnocennosti v súvislosti s dovozom ekologických produktov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 33 ods. 2 a článok 38 písm. d),
   keďže:
   
               (1)
            
            
               V nariadení Komisie (ES) č. 1235/2008 (2) sa stanovujú podrobné pravidlá týkajúce sa postupu uznania tretích krajín na účely rovnocennosti v súlade s článkom 33 ods. 2 nariadenia (ES) č. 834/2007.
            
         
               (2)
            
            
               Rada Európskej únie vo svojich záveroch týkajúcich sa ekologického poľnohospodárstva z 3237. zasadnutia Rady pre poľnohospodárstvo a rybárstvo 13. a 14. mája 2013 vyslovila Komisii podporu v úsilí zlepšiť súčasné mechanizmy na uľahčenie medzinárodného obchodu s ekologickými produktmi a vyžadovať reciprocitu a transparentnosť vo všetkých obchodných dohodách.
            
         
               (3)
            
            
               Z prebiehajúceho preskúmania právneho rámca odvetvia ekologickej výroby vyplynulo, že súčasná schéma uznávania tretích krajín na účel rovnocennosti vykazuje nedostatky. Väčšinu dohôd o rovnocennosti, ktoré podpísala Komisia s tretími krajinami, uplatňovala jednostranne len Európska komisia, čo nenapomáhalo podporu rovnakých podmienok. Zistilo sa, že uznanie rovnocennosti s tretími krajinami by sa malo stanoviť prostredníctvom medzinárodných dohôd. Preto by sa aktuálna schéma uznávania tretích krajín na účely rovnocennosti na základe dohôd o rovnocennosti mala zmeniť tak, aby bola založená na vyvážených medzinárodných dohodách s cieľom podporovať rovnaké podmienky, transparentnosť a právnu istotu.
            
         
               (4)
            
            
               S cieľom uľahčiť prechod na novú schému uznávania založenú na medzinárodných dohodách je vhodné zaviesť konečný termín prijatia nových žiadostí o zaradenie na zoznam stanovený v článku 7 nariadenia (ES) č. 1235/2008 a uvedený v prílohe III k uvedenému nariadeniu. Žiadosti prijaté po predmetnom dátume by už nemali byť prijateľné.
            
         
               (5)
            
            
               Nariadenie (ES) č. 1235/2008 by sa preto malo zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom regulačného výboru pre ekologickú výrobu,
            
         PRIJALA TOTO NARIADENIE:
   Článok 1
   V článku 8 nariadenia (ES) č. 1235/2008 sa odsek 1 nahrádza takto:
   
      „1.   Komisia zváži zaradenie tretej krajiny na zoznam stanovený v článku 7 po doručení žiadosti o zaradenie od zástupcu dotknutej tretej krajiny za predpokladu, že sa takáto žiadosť predloží pred 1. júlom 2014.“
   
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 189, 20.7.2007, s. 1.
   
      (2)  Nariadenie Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 334, 12.12.2008, s. 25).